Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 785

1. Általános vizuális alapismeretek 1.1. Rajz-festés A jelölt rendelkezzen olyan fejlett és kiművelt szemlélettel, hogy képes legyen önállóan ábrázolni a rajzolás és festés kifejező lehetőségeinek birtokában: — egyszerű geometrikus formákat és bonyolult térelemeket, — a tárgyi világot csendéletszerű összefüggésben, — tárgyakat környezetüktől elkülönítve, azok felépítését, szerkezetét megjelenítve, — bonyolult természeti formákat, növényeket és állatokat, az emberi testet, felépítését, anatómiai szerkezetét, mozgását, arányait. A jelölt ismerje: — a színek törvényszerűségeit és kifejező erejét, — a festészet különféle technikáit, a rajzolás és festés mesterségét, — az emberi test arányvilágának mértékkénti alkalmazását a tervező művészetekben. (Modulok az építészetben, bútor-, textil- stb. tervezésben.) A jelölt legyen képes: — arckép rajzolására, festésére, az ember karakterjegyeinek megragadásával, — mozdulatok pillanatszerű (kroki) ábrázolására, — drapériák és különféle formák — térformák, emberi test stb. — kifejező kapcsolatainak megjelenítésére, — az épített külső és belső környezet ábrázolására, — a realisztikus ábrázoláson túl különféle sajátos tartalmak kifejezése érdekében elvontabb ábrázolásra is, — emlékezet utáni ábrázolásra. Tudjon: megadott formátumba komponálni, klasszikus mesterművekről másolatot készíteni, önállóan megválasztani a feladathoz leginkább alkalmas ábrázolási módot. 1.2. Művészettörténet A jelölt ismerje: — a művészi megnyilatkozás adott tantárgy körében érintett területeire vonatkozó változatait (építészet, plasztika, festészet, grafika, iparművészet), — a művészettörténet stíluskorszakainak, irányzatainak egyedi sajátosságait az egyes időszakok szellemiségébe ágyazottan, — a művészettörténet folyamának tanulmányai során érintett jelentős alkotásait, alkotóit — korhoz kötötten, 2001/87. szám — a jelentős hazai műemlékeket és műgyűjteményeink anyagát az egyetemes művészettörténet emlékanyagának lelőhelyeit (helység, nagy műgyűjtemény stb.), — a művészettörténeti szakirodalom kiemelkedő szerzőit, — a művészettörténet-tudományt megelőző korok forrásanyagnak tekintett írásait, illetve szerzőit. A jelölt legyen képes: — egy adott stíluskorszak, művészeti terület keretein belül a meghatározó értékek közül önállóan választani, és dönteni arról, amit a szakmájukban szuverén módon hasznosítani tud, — műalkotásokat önállóan értelmezni, a megszerzett ismereteket kreatív módon alkalmazni, adaptálni (pl. kor-, stílusmeghatározás, műleírás, műelemzés). 1.3. Népművészet A jelölt ismerje: — az egyén, a közösség és a kultúra viszonyát, — a kultúrák és a társadalmak szerkezetének kapcsolatait, — a néprajz és a népművészet fogalmait, — a civilizációk kialakulását és specializálódását, — a lakóterek kialakulásának történetét. A jelölt legyen képes: — tárgyat és megnyilatkozást annak létrehozójával együtt korába és környezetébe beilleszteni, — megértő módon viszonyulni a sajátjuktól távoli vagy idegen kultúrához. 1.4. Ábrázoló geometria A jelölt ismerje: — a geometriai alapfogalmakat, — azok jelölésrendszerét, — a műszaki gyakorlatban leggyakrabban használt geometriai ábrázolási módok (perspektíva, axonometria, Monge-rendszer) elméleti alapjait és gyakorlati használatát, — a leggyakrabban használt szerkesztési eljárásokat, — a konkrét feladat megközelítésének, megértésének és megoldásának módszerét. A jelölt legyen képes: — konkrét feladatot önállóan megérteni, térben elképzelni, rekonstruálni, megoldani és a megoldást az adott ábrázolási mód törvényei szerint kivitelezni, — kreatívan gondolkodni, a lehetséges megoldások közül a legcélszerűbbet választani, — a tanultakat önállóan alkalmazni. 1.5. Betűrajz A jelölt ismerje: — a különböző betűtípusok megválasztásának szempontjait, legyen valamely stílusérzéke, — ismerje a különböző karakterű betűk alkalmazási lehetőségeit, — a helyes szövegelhelyezés alapvető szempontjait, — a legfontosabb betűtípusokat, — legyen betűtörténeti tájékozottsága. A jelölt legyen képes: — adott betűtípust minta után arányosan megrajzolni, — a betűtípust környezetében helyesen alkalmazni, — a szükséges anyagok és eszközök biztos használatára, — a feladat igényes, tiszta, korrekt megjelenítésére.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes